सात वर्ष पहले मेरे विवाह पर सबसे अधिक खुशी शायद मुझसे भी अधिक चच्चा को हुई थी। विवाह के हर समारोह में सबसे आगे चच्चा थे। सबसे खुश चच्चा थे। चच्चा और चच्ची ने पूरा पंजाबी समा बांध दिया। सारे संबंधी एक दिल्लीवाल की शादी में सिख परिवार को खुशियां लुटाते देख हैरानी से पूछते, कौन है सरदार, जिसने इतनी रौनक लगा रखी है। मेरे पिता छाती फुला कर बताते, मेरा छोटा भाई है। भाई गोद लिया है। संबंधी मजाक करते, लेकिन न तो मुझे और न ही मेरे माता पिता किसी ताने मजाक से परेशान थे। खून का तो कोई रिश्ता नही था चच्चे के साथ। भाईचारा, इंसानियत का सबसे बडा रिश्ता था चच्चे का मेरे साथ।